**SAISTOŠO NOTEIKUMU PROJEKTS**

|  |  |  |
| --- | --- | --- |
| 2024.gada \_\_. \_\_\_\_\_\_\_\_ | Ventspilī | Nr.\_\_\_\_\_\_\_\_\_\_\_(protokols Nr.\_\_\_\_; \_\_\_\_.§) |

**Par kārtību, kādā Ventspils valstspilsētas pašvaldībā tiek sniegta palīdzība kvalificētiem speciālistiem nodrošināšanai ar dzīvojamo telpu**

*Izdoti saskaņā ar likuma “Par palīdzību dzīvokļa jautājumu risināšanā”*

*211. panta otro daļu un 21.2 panta otro daļu*

1. **Vispārīgie jautājumi**
2. Saistošie noteikumi (turpmāk – noteikumi) nosaka kārtību, kādā Ventspils valstspilsētas pašvaldībā (turpmāk – pašvaldība) tiek sniegta pašvaldības palīdzība kvalificētiem speciālistiem (turpmāk – speciālisti) nodrošināšanai ar dzīvojamo telpu (turpmāk – palīdzība), ar mērķi sekmēt nodarbinātību un veicināt jaunu speciālistu piesaisti.
3. Noteikumos lietotie termini:
	1. palīdzības reģistrs - hronoloģisks pašvaldības iestādes “Ventspils domes administrācijas” Dzīvokļu nodaļas vests reģistrs par speciālistiem, kuri noteikumos minētajā kārtībā atzīti par tiesīgiem saņemt palīdzību;
	2. sadarbības līgums - līgums, kas tiek slēgts starp speciālista darba devēju un pašvaldību saskaņā ar likuma “Par palīdzību dzīvokļa jautājumu risināšanā” 21.2  panta trešo daļu.
4. **Speciālisti, kuriem sniedzama palīdzība**
5. Saskaņā ar pašvaldības attīstības programmā noteiktiem rīcības virzieniem pašvaldība ir tiesīga nodrošināt ar dzīvojamo telpu šādās attīstāmās nozarēs nodarbinātus speciālistus, uzskaitījuma prioritārā secībā:
	1. veselības aprūpe;
	2. izglītība, zinātne, pētniecība;
	3. sports;
	4. komunālā saimniecība;
	5. kultūra;
	6. pilsētas pārvalde;
	7. informācijas un komunikāciju tehnoloģijas;
	8. apstrādes rūpniecības apakšnozares - kokapstrāde, mašīnbūve, metālapstrāde, elektronika, plastmasas izstrādājumu ražošana;
	9. transporta nozares apakšnozare – pasažieru pārvadāšana ar sabiedrisko transportu;
	10. sabiedriskā kārtība un drošība ;
	11. sociālā aprūpe.
6. Speciālists uz palīdzību var pretendēt, ja uz tās pieprasīšanas brīdi:
	1. speciālista īpašumā pašvaldības administratīvajā teritorijā nav dzīvojamā telpa;
	2. speciālistam ir noslēgts darba līgums ar darba devēju, kura darbība atbilst kādai no noteikumu 3.punktā minētajām nozarēm. Ja pašvaldība nav speciālista darba devējs, tad darba devējam ar pašvaldību jābūt noslēgtam sadarbības līgumam;
	3. speciālista līdzšinējā deklarētā adrese vismaz vienu gadu nav bijusi pašvaldības administratīvajā teritorijā. Šis nosacījums neattiecas uz speciālistu, kas šajā periodā absolvējis izglītības iestādi;
	4. speciālista kvalifikācija un amats atbilst noteikumu 3.punktā minētajai attīstāmajai nozarei.
7. **Kārtība, kādā izīrē dzīvojamo telpu speciālistam**
8. Speciālistam, kurš pretendē uz palīdzību, vai viņa darba devējam pašvaldības iestādē “Ventspils domes administrācija” jāiesniedz klātienē vai elektroniski, normatīvajos aktos par elektronisko dokumentu noformēšanu noteiktajā kārtībā, nosūtot uz elektroniskā pasta adresi dome@ventspils.lv vai pašvaldības oficiālo elektronisko adresi (e-adrese), šādi dokumenti:
	1. motivēts darba devēja iesniegums;
	2. speciālista iesniegums par palīdzības saņemšanu;
	3. dzīves un darba apraksts (CV);
	4. speciālista izglītības dokumenta/-u apliecinātu/-as kopiju/-as;
	5. darba līguma kopija.
9. Pēc pašvaldības iestādes “Ventspils domes administrācijas” Dzīvokļu nodaļas (turpmāk - Dzīvokļu nodaļa) pieprasījuma speciālists vai darba devējs sniedz papildu informāciju, kas apliecina speciālista tiesības uz palīdzību.
10. Pēc speciālista darba devēja iniciatīvas darba devējs un pašvaldība noslēdz sadarbības līgumu. Pašvaldībai ir tiesības atteikt sadarbības līguma noslēgšanu, ja pašvaldībai nav iespēja nodrošināt darba devēja speciālistu ar nepieciešamo dzīvojamo telpu vai darba devējs neatbilst vismaz vienai noteikumu 3.punktā minētajai nozarei. Sadarbības līgumu sagatavo Ekonomikas un iepirkumu nodaļa un pašvaldības vārdā paraksta pašvaldības izpilddirektors.
11. Dzīvokļu nodaļa piecu darba dienu laikā pēc noteikumu 5.punktā minēto dokumentu saņemšanas pārbauda iesniegtos dokumentus, kā arī Pilsonības un migrācijas lietu pārvaldes Fizisko personu reģistrā iekļautās ziņas par speciālista deklarēto dzīvesvietu un informāciju no Tiesu administrācijas Valsts vienotās datorizētās zemesgrāmatas par speciālista īpašumā esošajiem nekustamajiem īpašumiem pašvaldības administratīvajā teritorijā. Pēc informācijas pārbaudes un izvērtēšanas Dzīvokļu nodaļas vadītājs pieņem vienu no šādiem lēmumiem:
	1. par iesnieguma virzīšanu izskatīšanai pašvaldības nozares komisijā;
	2. par atteikumu sniegt palīdzību, ja speciālists vai viņa darba devējs neatbilst noteikumu prasībām.
12. Pēc jautājuma izskatīšanas pašvaldības nozares komisijā, speciālists ar Dzīvokļu nodaļas vadītāja lēmumu tiek reģistrēts palīdzības reģistrā, iekļaujot šādas ziņas:
	1. speciālista vārds, uzvārds;
	2. speciālista darba devēja nosaukums;
	3. kārtas numurs palīdzības reģistrā.
13. Speciālists ar Dzīvokļu nodaļas vadītāja lēmumu tiek izslēgts no palīdzības reģistra, ja:
	1. saņemts speciālista darba devēja iesniegums par darba tiesisko attiecību izbeigšanu;
	2. speciālists atsakās no palīdzības saņemšanas, iesniedzot par to attiecīgu iesniegumu;
	3. zuduši apstākļi, kuri bija par pamatu speciālista reģistrēšanai palīdzības reģistrā.
14. Dzīvojamo telpu speciālistam piedāvā īrēt reģistrācijas secībā atbilstoši noteikumu 3.punktā noteiktām attīstāmo nozaru prioritātēm.
15. Speciālistam izīrētajai dzīvojamai telpai ar Dzīvokļu nodaļas vadītāja lēmumu tiek noteikts speciālistam izīrējamas dzīvojamās telpas statuss un pieņemts lēmums par dzīvojamās telpas izīrēšanu.
16. Speciālistam izīrējamās dzīvojamās telpas īres līgumu ar speciālistu slēdz uz darba tiesisko attiecību laiku, bet ne ilgāku par trim gadiem. Dzīvokļu nodaļas vadītājam ir tiesības lemt par dzīvojamās telpas īres līguma pagarināšanu, ja speciālists turpina darba tiesiskās attiecības, ir deklarējis savu dzīvesvietu izīrētajā dzīvojamā telpā un atbilst noteikumu 4.1., 4.2. un 4.4. apakšpunktā minētajiem nosacījumiem.
17. Speciālistam ir pienākums viena mēneša laikā no dzīvojamās telpas īres līguma noslēgšanas brīža deklarēt savu dzīvesvietu izīrētajā dzīvojamā telpā. Pašvaldība sniedz palīdzību laikā, kamēr speciālists ir deklarējis savu dzīvesvietu izīrētajā dzīvojamā telpā, nepārsniedzot izīrētās dzīvojamās telpas īres līguma termiņu.
18. Speciālists ne vēlāk kā divus mēnešus pirms dzīvokļa īres līguma termiņa izbeigšanās iesniedz Dzīvokļu nodaļā iesniegumu par dzīvojamās telpas līguma pagarināšanu, darba devēja rakstisku piekrišanu un apliecinājumu par īres maksas un maksājumiem, kas saistīti ar dzīvojamās telpas lietošanu, parādu neesamību.
19. Noteikumu 13. punktā minētais attiecas arī uz gadījumu, kad speciālists, kuram saskaņā ar noteikumiem ir izīrēta dzīvojamā telpa, uzsāk darba tiesiskās attiecības pie cita darba devēja, kas atbilst šiem noteikumiem - pašvaldības iestādes vai darba devēja, ar kuru pašvaldība noslēgusi sadarbības līgumu.
20. Ja speciālists, kuram ir izīrēta dzīvojamā telpa, pārtrauc darba tiesiskās attiecības, darba devējam piecu darba dienu laikā par to jāinformē Dzīvokļu nodaļa.
21. **Noslēguma jautājums**
22. Atzīt par spēku zaudējušiem Ventspils pilsētas domes 2016.gada 14.oktobra saistošos noteikumus Nr.5 “Par kārtību, kādā Ventspils pilsētā tiek sniegta pašvaldības palīdzība speciālistiem nodrošināšanai ar dzīvojamo telpu” (Latvijas Vēstnesis, 2016., Nr.215; 2017., Nr.208).

Ventspils valstspilsētas pašvaldības

domes priekšsēdētājs J. Vītoliņš